Toltariewe verhoogDie Suid-Afrikaanse Nasionale Padagentskap (Sanral) het Vrydag aangekondig dat toltariewe op 24 Mei volgens die verbruikersprysindeks (VPI) sal verhoog. “Enige verandering aan die tariewe is gebaseer op die voorafgaande 12 maande se VPI,” het Vusi Mona, Sanral se woordvoerder, in ŉ verklaring gesê. “Die gemiddelde VPI-aanpassing vir Sanral se toltariewe is 5,8%.” Dipuo Peters, die minister van vervoer, het reeds vroeg in Mei die verhoging wat deur Sanral voorgestel is, goedgekeur. Die verandering is Vrydag in die staatskoerant gepubliseer. Swartruggens is die enigste tolhek wat nie deur die verhoging geraak gaan word nie. “Ons het die inflasiekoers as ŉ riglyn gebruik, want ons wil nie die padverbruikerkostes onredelik verhoog nie,” het Mona bygevoeg. Tariewe vir elektroniese tolhekke op Gautengse hoofweë gaan nie deur die verhoging geraak word nie. “E-toltariewe het eers in die begin van Desember 2013 in werking getree. Dié kostes sal eers in Mei 2015 aangepas word.” – SAPA